Izvor: N1

Beogradski vodovod potpisao je ugovor sa SOKOJ-em za korišćenje muzike koju će od jeseni emitovati fontana na Slaviji, i za to će mesečno plaćati 65.496 dinara, piše Politika.

Muzika na Slaviji od jeseni će biti emitovana svakodnevno od 19.05 do 19.30 sati, a vikendom će vreme od 12.05 do 12.30 sati biti rezervisano za dečiju muziku, piše Politika.

Muziku će birati posebna komisija koju čine: Vladimir Graić, kompozitor, Miroljub Aranđelović Rasinski, kompozitor, Vladimir Mijović, direktor Omladinskog pozorišta Dadov. U komisiji će biti i Pavle Janković izvršni direktor za vodovodni sistem u “Vodovodu” koji, međutim, neće uticati na izbor muzike.

Vladimir Šobot, rukovodilac službe za komunikaciju i koordinaciju odnosa s javnošću Beogradskog vodovoda, za Politiku kaže da je repertoar u fazi formiranja i da bi navođenje konkretnih numera bilo neozbiljno.

“Ali biće to popularne melodije domaće zabavne, pop-rok, ozbiljne i dečje muzike, kao i iz najgledanijih domaćih filmova i serija. Većina ih je na najraznovrsnije načine povezana sa Beogradom i njegovim duhom”, objasnio je on.

Komisija će, kako kaže, odabrati više od 80 numera i repertoar će se menjati u skladu sa njihovom odlukama.

"Mi smo, kako zakon nalaže, zaključili Ugovor o dozvoli za javno saopštavanje sa Organizacijom muzičkih autora Srbije – SOKOJ i plaćaćemo naknadu ka korišćenje muzičkih dela u iznosu od 65.496 dinara mesečno. To ćemo mi izdvajati, ali to ne znači da će to uticati na poskupljenje vode”, ističe Šobot.